Gant an diskouezadeg-mañ e c'helloc'h dizoleiñ Breizh dre livourien-ardremezioù an 19vet ­kantved. Mare ar romantelezh an hini eo, hag ur bern livourien a zo deuet betek Breizh. Er bloavezhioù 1860 e oa bet savet linennoù hent-houarn war-zu Brest ha Kemper ivez, ar pezh en deus roet muioc'h a lañs c'hoazh d'al luskad. Arzourien a zo en em vodet e Douarnenez pe e Pont-Aven ha profitet o deus evit livañ ar pezh a oa dirak o daoulagad. Un 80 livadenn bennak a vo tu da welet, en o mesk oberennoù meur gant Turner, Monet, Corot, Boudin, Redon, Jongkind pe c'hoazh Isabey. Emaint o tont eus daou-ugent mirdi disheñvel e Frañs, Europa hag eus ar Stadoù-Unanet zoken. Ul labour brav-tre a zo bet kaset da benn gant Andre Cariou, mirour mirdi Arzoù-Kaer Kemper evit kas an holl daolennoù-se da welet e Breizh.